ตลท.ให้ SVI ชี้แจงการแก้ไขงบฯปี 57 หลังขาดทุนสุทธิเพิ่มขึ้นภายใน 8 เม.ย.
ตลท.ให้ SVI ชี้แจงการแก้ไขงบฯปี 57 หลังขาดทุนสุทธิเพิ่มขึ้นภายใน 8 เม.ย.
3 เม.ย. 2558

ตลาดหลักทรัพย์แห่งประเทศไทย  ระบุว่า ตลท.ขอให้บริษัท เอสวีไอ จำกัด (มหาชน) หรือ SVI  ชี้แจงข้อมูลการแก้ไขงบการเงินประจำปี 2557 ซึ่งทำให้มีผลขาดทุนสุทธิเพิ่มขึ้น 88.62 ล้านบาท ภายในวันที่ 8 เมษายน 2558 และขอให้ผู้ถือหุ้นและผู้ลงทุนศึกษาข้อมูลงบการเงินของบริษัทด้วยความระมัดระวังเพื่อประกอบการตัดสินใจลงทุน
ตามที่ SVI ได้นำส่งงบการเงินประจำปี 2557 สิ้นสุดวันที่ 31 ธันวาคม 2557 ซึ่งผ่านการตรวจสอบจากผู้สอบบัญชีรับอนุญาตต่อตลาดหลักทรัพย์ฯ และเผยแพร่ต่อผู้ลงทุนผ่านระบบข้อมูลของตลาดหลักทรัพย์ฯ เมื่อวันที่  27กุมภาพันธ์ 2558 เวลา 21.34 น.
โดยแสดงผลขาดทุนสุทธิ (215.84) ล้านบาท ต่อมาเมื่อวันที่  2 เมษายน 2557 เวลา 19.35 น. บริษัทได้นำส่งงบการเงินประจำปี 2557 ฉบับแก้ไขและผ่านการตรวจสอบจากผู้สอบบัญชีรับอนุญาตแล้ว โดยแสดงผลขาดทุนสุทธิ (304.46) ล้านบาท ซึ่งมีผลขาดทุนสุทธิเพิ่มขึ้น 88.62 ล้านบาท คิดเป็นขาดทุนเพิ่มขึ้น 41.06%
บริษัทได้ชี้แจงว่างบการเงินประจำปี 2557 ฉบับก่อนแก้ไขบริษัทไม่ได้บันทึกผลขาดทุนของอัตราแลกเปลี่ยนจากการขายเงินลงทุนใน SVI China (HK) Limited (บริษัทย่อย100%) และ SVI Electronics (Tianjin) Co., Ltd. (บริษัทย่อย 100% ของ SVI China (HK) Limited)และปิดบริษัท Globe Vision Corp. (บริษัทย่อย 100%) 47.17 ล้านบาท และได้บันทึกรายการโอนกลับค่าเผื่อหนี้สงสัยจะสูญที่ได้รับชำระจาก SVI China (HK) Limited 41.45 ล้านบาท ในงบกำไรขาดทุน ซึ่งไม่ได้เป็นไปตามหลักการบัญชี (รายละเอียดปรากฏตามข่าวตลาดหลักทรัพย์ฯ ประจำวันที่ 2 เมษายน 2558) เพื่อให้ผู้ลงทุนมีข้อมูลประกอบการตัดสินใจลงทุนอย่างครบถ้วน ตลาดหลักทรัพย์ฯ ขอให้บริษัทชี้แจงข้อมูลเพิ่มเติมดังนี้
          1. เหตุผลที่บริษัทไม่ได้รับรู้ขาดทุนจากอัตราแลกเปลี่ยนจากการขาย SVI China (HK) Limited และปิดบริษัท Globe Vision Corp. ในงบการเงินประจำปี 2557 ฉบับที่นำส่งต่อตลาดหลักทรัพย์ฯ ในวันที่ 27 กุมภาพันธ์ 2558 และขอให้อธิบายที่มาของผลขาดทุนจากอัตราแลกเปลี่ยน 47.17 ล้านบาท ดังกล่าว
          2. เหตุผลที่บริษัทบันทึกการโอนกลับค่าเผื่อหนี้สงสัยจะสูญของ SVI Electronics (Tianjin) Co., Ltd. ในงบการเงินประจำปี 2557 ฉบับที่นำส่งต่อตลาดหลักทรัพย์ฯ ในวันที่ 27 กุมภาพันธ์ 2558 และขอให้อธิบายที่มาของการบันทึกค่าเผื่อหนี้สงสัยจะสูญของรายการดังกล่าว